Para o político de Podemos véxase: Pablo Iglesias Turrión.

**Pablo Iglesias Posse**, nado en Ferrol o 18 de outubro de 1850 e finado en Madrid o 9 de decembro de 1925, foi un político galego, fundador do Partido Socialista Obrero Español (PSOE) e da Unión Xeral de Traballadores (UXT).

Traxectoria
-----------

### Formación e primeiros anos

Fillo de Juana Posse, Pablo Iglesias naceu nunha familia humilde. Frecuentou a escola entre os seis e os nove anos, cando o seu pai, funcionario público, morre. Ós 9 anos emigrou xunto á súa nai e ó seu irmán máis novo Manuel (que máis tarde morrería de tuberculose) a Madrid. Alí a súa nai vivía pedindo esmola, polo que debido á falta de fondos foi ingresado no hospicio de San Fernando, que abandonou ós 12 anos. Acabados os seus estudos primarios e de tipógrafo, entrou a traballar nunha imprenta á vez que asistía a clases nocturnas de francés pagadas por el mesmo.

### Fundación do PSOE

Durante o Sexenio Revolucionario (1869-1875) asistíu a unha serie de charlas en Madrid, entrando a formar parte da sección de tipógrafos en 1870. Tras isto, comezou a sufrir persecucións e despedimentos por parte de distintas imprentas até que en 1874 conseguiu acceder á presidencia da Asociación Xeral da Arte de Imprimir. Dende este posto comezou a preparar, na clandestinidade, un novo partido político de corte obreiro-socialista, que culminou o 2 de maio de 1879 coa fundación clandestina do PSOE na Casa Labra xunto a 16 tipógrafos, 4 médicos, un doutor, dous xoieiros, un marmorista e un zapateiro.

Pablo Iglesias en Vigo, con Heraclio Botana, nunha visita do fundador do PSOE e a UGT.
En 1885, tras abandonar a presidencia da Asociación Xeral da Arte de Imprimir conseguiu o máximo posto na Federación Tipográfica Española.

O 12 de maio de 1886 sae á luz o primeiro número d’*El Socialista*, revista de corte obreiro-sindicalista fundada por el mesmo e que se continúa editando na actualidade. Entre os seus traballos coma xornalista cómpre destacar a súa colaboración nos xornais *La Solidaridad* e *La Emancipación*.

### Fundación de UXT

En 1888 fundou a Unión Xeral de Traballadores (UXT), accedendo á súa presidencia en 1889. Este mesmo ano acudiu ao Congreso fundacional da II Internacional como representante portavoz do PSOE.

En 1890 encabezou a primeira manifestación do 1 de Maio en España, na que se esixía a xornada laboral de 8 horas e o cesamento do emprego de nenos en actividades laborais. Tamén nese ano celebrou o II Congreso do PSOE, no que se decidiu participar nas eleccións como partido republicano de corte obreiro-socialista. De feito nas eleccións de 1905 Pablo Iglesias, Largo Caballero e García Ormaechea saíron elixidos concelleiros por Madrid.

Monólito na honra de Pablo Iglesias no Cantón de Molíns (Ferrol).
Pablo Iglesias (José Noja, 2001).
### Primeiro deputado da historia do PSOE

En 1908 fundou a Casa do Pobo de Madrid. En 1909 foi detido ilegalmente durante a Semana Tráxica de Barcelona como forma de represión. En 1910 o PSOE conseguiu o seu primeiro deputado da historia no Parlamento Español, que ocupou Iglesias e en sucesivas eleccións foi incrementándose o número de representantes. En 1919 cesou parcialmente das súas obrigacións políticas por mor dunha pulmonía e unha saúde cada vez máis resentida.

### Escisión ideolóxica do partido

En 1920 e 1921 o PSOE sufriu a escisión de dous grupos partidarios de adherirse á Internacional Comunista (III Internacional) convocada por Lenin. Estes grupos (Partido Comunista Español e o Partido Comunista Obreiro Español descontentos coa moderación do PSOE) acabaron fundando o Partido Comunista de España.

O 9 de decembro de 1925 produciuse o seu pasamento en Madrid e o seu cadáver foi embalsamado e exposto na Capela da Casa do Pobo de Madrid. 150.000 cidadáns acudiron ó seu funeral, que desembocou nunha manifestación lembrada por moito tempo.

O seu pensamento
----------------

"O Partido Socialista é a enteira emancipación da clase traballadora: é dicir, a abolición de tódalas clases sociais e a súa conversión nunha soa de traballadores ceibes e iguais, honrados e intelixentes" - Pablo Iglesias.

|  |  |  |
| --- | --- | --- |
| Predecesor:**Luis Zurdo** |  **Presidente da UGT** 1889 - 1925 | Sucesor:**Julián Besteiro** |
| Predecesor:**Ninguén (fundador)** |  **Presidente do PSOE** 1879 - 1925 | Sucesor:**Julián Besteiro** |

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Pablo Iglesias Posse Modificar a ligazón no Wikidata*** |

|  |  |
| --- | --- |
|  | A Galicitas posúe citas sobre:  ***Pablo Iglesias (en castelán)*** |

|  |  |
| --- | --- |
| Control de autoridades | 
* Wd: Q450299
* WorldCat
* VIAF: 45098129
* BNE: XX979906
* BNF: 127485521
* BRE: 1999498
* BVMC: 83089
* BVPB: 205666
* CANTIC: a10102590
* CERL: cnp00588357
* CiNii: DA01883338
* DBE: pablo-iglesias-posse
* Dialnet: 5554042
* DSBE: 10698\_iglesias-posse-pablo
* EBID: ID
* FAST: 19190
* Galiciana: 274828
* GEC: 0033423
* GND: 118775464
* ISNI: 0000000081240444
* LCCN: n50070296
* NKC: skuk0000619
* NTA: 070578168
* OL: OL1161084A
* PARES: 15449
* SNAC: w6bp214s
* SUDOC: 050595466
* Arquivo Histórico de Deputados (1810-1977): 55880

 |